ג'ף קיני

ג'פרי (ג'ף) פטריק קיני (באנגלית: Jeffrey (Jeff) Patrick Kinney; נולד ב-19 בפברואר 1971) הוא סופר, מאייר, קריקטוריסט ומפתח משחקי מחשב אמריקאי. ידוע בעיקר כמחבר סדרת הספרים "יומנו של חנון". נולד בפורט וושינגטון במרילנד. גדל בפורסטוויל ובהמשך עבר עם משפחתו לניו אינגלנד. בשנות ה-90 למד באוניברסיטת מרילנד בקולג' פארק, ופרסם בעיתון הקולג' את סדרת הקומיקס "איגדוף", שזכתה להצלחה רבה. ב-1998 החל לכתוב את סדרת הספרים "יומנו של חנון". הסדרה כוונה למבוגרים, והעבודה עליה נמשכה כ-6 שנים. ב-2004 פורסמו הספרים באתר אינטרנט. הסדרה זכתה להצלחה רבה, ובעקבותיה החליט קיני לחלק את הסדרה לחמישה ספרים ולפרסמם בכתב. ב־14 בדצמבר 2003 התחתן קיני עם ג'ולי קיני. הם מתגוררים בדרום מסצ'וסטס עם שני ילדיהם, ויל וגרנט. בנובמבר 2016 ביקר קיני לראשונה בישראל. במהלך ביקורו קיים מופע בו השיק את הספר האחד-עשר בסדרה בעברית. בנוסף קיים שני אירועי החתמה על ספרים בתל אביב ובירושלים. הספר הראשון בסדרה, "יומנו של חנון", יצא ב-2007 וזכה להצלחה רבה. אחריו יצאו הספר השני, "יומנו של חנון - רודריק שולט" (2008); השלישי, "יומנו של חנון - הקש האחרון" (2009); ובאותה שנה, גם הרביעי, "יומנו של חנון - קיץ קטלני". בשנת 2010 הוציא עוד ספר בסדרה ששמו "יומנו של חנון - עובדות החיים". כמו כן, הוציא קיני לאור ספר נספח בשם "יומנו של חנון - עשה זאת בעצמך", שחלק ממנו מוקדש לפעילויות לקורא כגון חידונים, מבוכים וכו', וחלק אחר כולל בעיקר דפים ריקים בהם על הקורא לכתוב סיפור משלו. בשנת 2010 יצא סרט בשם "יומנו של חנון" וקיני כתב בעקבותיו את "יומנו של סרט" העוסק בתהליך הפקתו. קיני כתב ספר נוסף בסדרה, אשר יצא לאור בשנת 2011: "יומנו של חנון - מכת קור", וכן ספר נוסף בסגנון "יומנו של חנון - עשה זאת בעצמך" בשם "יומנו של חנון - עשה זאת בעצמך שוב". בשנת 2012 הוציא את "יומנו של חנון - הצלע השלישית", וב-2013 יצא הספר בעברית. באותה שנה יצא לאור הספר "יומנו של חנון - משחקי מזל", הספר השמיני בסדרה, ושנה לאחר מכן, פורסם בעברית. הספר "יומנו של חנון - חופשה על גלגלים", פורסם בשנת 2015 בעברית (על עלילת הספר הופק סרט קולנוע שיצא לאקרנים בשנת 2017). בשנת 2015 יצא לאור באנגלית הספר העשירי בסדרה, "יומנו של חנון - קולות מהעבר", ושנה לאחר מכן, התפרסם בעברית. ב-2016 יצא לאור הספר האחד-עשר בסדרה, "יומנו של חנון - הכול או כלום". התרגום לעברית לספר יצא אף הוא באותה שנה, וזהו הספר הראשון אשר יצא לאור במקביל ליציאת הספר באנגלית. בשנת 2017 יצא הספר השנים-עשר בסדרה, "יומנו של חנון - יציאת חירום", ובשנת 2018 יצא הספר השלושה-עשר, "יומנו של חנון - המלחמה הקרה". הספר הראשון בסדרה, "יומנו של חנון", הופיע 65 שבועות רצופים ברשימת רבי המכר של "הניו יורק טיימס", וזכה בפרס ניקלודיאון לספר האהוב ביותר במשך שנתיים. הספר השני בסדרה זכה בתואר הספר האהוב ביותר במצעד הספרים. בנוסף, נכלל קיני ברשימת "100 האנשים המשפיעים בעולם" לשנת 2009 של השבועון "טיים". ערך מורחב – יומנו של חנון ערך מורחב – יומנו של חנון (סדרת סרטים) בנוסף ליצירת סדרת הסרטים, קיני משחק בסרט השלישי את אביהם של הת'ר והולי הילז (בסצנת המסיבה). מדיה וקבצים בנושא ג'ף קיני בוויקישיתוף אתר האינטרנט הרשמי של ג'ף קיני (באנגלית) ג'ף קיני, ברשת החברתית אקס (טוויטר) ג'ף קיני, ברשת החברתית Goodreads ג'ף קיני (1971-), דף שער בספרייה הלאומית האתר הרשמי של הספר (באנגלית) מאיה לוין, "יומנו של חנון", ג'ף קיני | יורם, גאון, באתר הארץ, 12 בנובמבר 2008 כרמית ספיר ויץ, ניצחונו של חנון: ריאיון עם ג'ף קיני, באתר nrg‏, 27 באוקטובר 2011 יניב מגל, ‏ג'ף קיני, מחבר "יומנו של חנון": "המטרה שלי היא לא לחנך אלא לשעשע", באתר גלובס, 16 באוקטובר 2012 מאיה פולק, מקור ראשון, מחבר "יומנו של חנון" עונה למבקרים, וחושף את תכנוניו להמשך, באתר nrg‏, 19 בנובמבר 2017 אורין ויינברג, ג'ף קיני ("יומנו של חנון"): "כתבתי ארבעה ספרים בבית קברות, שם אני במיטבי", באתר ynet, 6 בדצמבר 2022